דבר העורך - הכאוס מתפשט
המהומות ברחבי העולם הערבי נמשכות כבר יותר מארבעה חודשים, ולא נראה כי הן עומדות לדעוך בתקופה הקרובה. בגיליון הנוכחי ביקשנו לגוון מעט את הפרספקטיבה ולהגיש לכם ניתוח ראשון המציג את משקלו של הנפט בחייהן של יצרניות הנפט הגדולות, תוך כדי הבנה של ממד השחיתות המוטבע בעצם השליטה על משאב כה יקר, ממד אשר הוציא מיליונים לרחובות במדינות ערב.
החודש אנחנו שמחים לארח את החוקר ד"ר אבנר הלפרן, במאמר ראשון באתר, בתקווה להמשך שיתוף פעולה. בהזדמנות זו אנחנו מזכירים כי ישנה אפשרות להעלאת מאמרים באתר – הסבר מפורט ניתן למצוא בדף הראשי למטה.
לפני חמש שנים סיקרנו את מערכת הבחירות בפרו, מדינה שהייתה על סף הצטרפות לציר הלטיני בהנהגתו של הוגו צ'אבז. אויינטה הומלה, חברו הקרוב של צ'אבז, הפסיד בהתמודדות קרובה בסיבוב השני בבחירות לאלן גרסיה, וכעת הוא מתמודד שוב ומוביל בסקרים לקראת הסיבוב הראשון בבחירות באמצע אפריל.
רוסיה עומדת בפני שתי מערכות בחירות, אחת לדוּמה בסוף השנה והשנייה לנשיאות בשנה הבאה. המתיחות בין שתי הדמויות החזקות והמוכרות של הפוליטיקה הרוסית, ראש הממשלה ולדימיר פוטין, ובן טיפוחיו דימיטרי מדבדב, גוברת.